CELEX: C2005/106/71
Language: sk
Date: 2005-04-30 00:00:00
Title: Vec T-70/05: Žaloba podaná dňa 14. februára 2005: European Dynamics S.A. proti Európskej agentúre pre námornú bezpečnosť

30.4.2005   
            
            
               SK
            
            
               Úradný vestník Európskej únie
            
            
               C 106/35
            
         Žaloba podaná dňa 14. februára 2005: European Dynamics S.A. proti Európskej agentúre pre námornú bezpečnosť
   (Vec T-70/05)
   (2005/C 106/71)
   Jazyk konania: angličtina
   European Dynamics S.A., so sídlom v Aténach (Grécko), v zastúpení: N. Korogiannakis, advokát, podala 14. februára 2005 na Súd prvého stupňa Európskych spoločenstiev žalobu proti Európskej agentúre pre námornú bezpečnosť (EMSA).
   Žalobkyňa navrhuje, aby Súd prvého stupňa:
   
               —
            
            
               zrušil rozhodnutie EMSA, ktorým posúdil ponuku žalobkyne za neúspešnú a uzavrel zmluvu s úspešným dodávateľom,
            
         
               —
            
            
               zrušil všetky neskoršie rozhodnutia EMSA súvisiace s ponukami posudzovanými v tejto žalobe,
            
         
               —
            
            
               zaviazal EMSA nahradiť trovy konania žalobkyne a iné trovy a výdavky spojené so žalobou, a to aj pre prípad zamietnutia tejto žaloby.
            
         Žalobné dôvody a hlavné tvrdenia
   Žalujúca spoločnosť dala ponuku v reakcii na vyhlásenie verejných súťaží EMSA C-1/0104-2004 (1) a EMSA C-2/06/04 (2) na vytvorenie a ďalší vývoj SafeSeaNet a databázu, sieť a riadiaci systém námorných nehôd. Napadnutými rozhodnutiami boli ponuky žalobkyne zamietnuté a zmluvy uzavreté s iným záujemcom.
   Na podporu svojej žaloby na zrušenie týchto rozhodnutí žalobkyňa v prvom rade uvádza, že žalovaný úrad porušil zásady dobrej viery a správneho administratívneho postupu tým, že konal so značným omeškaním a tým, že neponúkol primerané odpovede na žiadosti žalobkyne o informácie pred predložením jej ponúk. Žalovaný odmietol odpovedať na otázky žalobkyne s odôvodnením, že neboli predložené včas, aj keď nepriamo uznal, že neprijatie otázok bolo spôsobené technickými problémami na jeho strane. Žalobkyňa usudzuje, že ak by žalovaný odpovedal na jej otázky včas a s náležitou starostlivosťou, bola by schopná predložiť konkurenčnejšiu ponuku.
   Žalobkyňa ďalej uvádza, že žalovaný porušil Rozpočtové nariadenie (3) ako aj článok 17 ods. 1 smernice 92/50 (4) tým, že použil hodnotiace kritériá, predovšetkým získané skúsenosti záujemcov, ktoré neboli špecifikované ani obsiahnuté v oznámení o vyhlásení metódy verejného obstarávania.
   Žalobkyňa takisto uvádza, že sa žalovaný dopustil zjavne nesprávneho posúdenia, keď považoval ponuku úspešného záujemcu za lepšiu ako ponuku žalobkyne. V tejto súvislosti žalobkyňa uvádza, že na vyhodnotenie jej ponuky nebola použitá dopredu určená objektívna metodológia, ale že naopak použité kritériá dali priestor subjektívnemu hodnoteniu a napokon, že neexistovali jasné a objektívne meradlá.
   Žalobkyňa nakoniec uvádza, že žalovaný v rozpore neposkytol relevantné informácie a neuviedol primerané dôvody pre svoje akty tým, že neodpovedal na legitímne a včasné otázky žalobkyne.
   
      (1)  Ú. v. EÚ S 126-106254
   
      (2)  Ú. v. EÚ S 128-108027
   
      (3)  Nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev, (Ú. v. ES L 248, 16.9.2002, s. 1)
   
      (4)  Smernica Rady 92/50/EHS z 18. júna 1992 o koordinácii postupov verejného obstarávania služieb, (Ú. v. ES L 209, 24.7.1992, s. 1)